Haweloses rus op grafte | Netwerk24
Haweloses rus op grafte
Deur Yaël Malgas 01 Maart 2021 06:12
'n Man en seun het die ou Vredenburg-begraafplaas hul tuiste gemaak.
Die laaste rusplek van Vredenburgers blyk ook nou 'n rusplek vir despe­rate haweloses te wees.
'n Verbyganger het onlangs vroegoggend 'n foto van 'n slapende man en 'n kind geneem. Dié twee was met komberse toegedraai en hulle het hulself saam met hul besittings op die graf tuisgemaak.
Haweloses in die ou begraafplase is al lank 'n probleem vir inwoners wat naby begraafplase woon.
Weslander het oor die jare reeds berig oor die haweloses wat hulle onder meer in die Vredenburg- en Saldanha- begraafplaas tuismaak.
Volgens die Saldanhabaai-munisipali­teit word alle ou begraafplase ingevolge 'n sentrale instandhoudingsplan bestuur. Daar is egter nie voltydse toesighouers by dié begraafplase nie.
" 'n Maandelikse instandhoudings-program dui aan welke begraafplaas wanneer onderhou moet word. "Vandalisme en haweloosheid is ongelukkig 'n werklikheid wat talle uitdagings teweegbring. Indien gevalle van vandalisme en hawelose mense opgemerk word of klagtes ontvang word, word dit dadelik aan wetstoepas­sing gerapporteer vir optrede waarna die instandhoudingspan dan weer gaan opruim," verduidelik Ethne Lawrence, die munisipale woordvoerder.
Deel van die probleem blyk te wees dat daar geen amptelike skuiling vir haweloses is nie. Daar is geen heenkome vir haweloses in die munisi­pale gebied nie en die naaste skuiling is in Malmesbury.
Sr. Chrisna du Plessis, stigter van die Siyabonga Care Village, bevestig daar is nie 'n plaaslike skuiling nie. Die onus lê dus by die departement van maatskaplik­e ontwikkeling.
Esther Lewis, woordvoer­der van dié departement, sê in gevalle soos hierdie moet die plaaslike kantoor gekon­tak word: "Maatskaplike werkers sal 'n assessering voltooi en 'n plan ontwikkel vir die kliënt om te bepaal wat die beste plan vorentoe is, wat die toepaslike ingrypings en dienste van die departement insluit."
Planne om plaaslik 'n veilige hawe te skep, is jare reeds aan die gang, maar rolspelers kon steeds nie slaag om 'n fasiliteit op die been te bring nie.
Intussen sê Lawrence munisipale wetstoepassers hou gereeld by begraaf­plase inspeksies en "mense word van die perseel verwyder ingevolge die munisipale verordeninge". Sy sê daar word beoog om veiligheidsbeamp­tes bedags by die begraafplaas te ontplooi.